**Tárgy:** Javaslat tulajdonosi hozzájárulás megadásával kapcsolatos döntés meghozatalára a Bp. XX. Vízisport u. 24. szám alatt található, a Ferencvárosi Evezős Club által használt csónakház fejlesztésének megvalósítása érdekében.

**Tisztelt Képviselő-testület!**

2006. december 22-én a Kincstári Vagyoni Igazgatóság, valamint a Sportfólió Kht. és Pesterzsébet Önkormányzata (továbbiakban: Önkormányzat) között a kincstári vagyonba tartozó ingatlanok ingyenes önkormányzati tulajdonba adásáról szóló szerződés jött létre a Budapest XX. kerület, Vízisport utca 20-28. szám alatti, 170021 hrsz. alatt felvett ingatlan 4545/12230 tulajdoni hányadának az Önkormányzat részére történő ingyenes átadására vonatkozóan. Az Önkormányzat tudomásul vette, hogy az ingatlan-nyilvántartásba bejegyzésre kerül a Magyar Evezős Szövetség (a továbbiakban: MESZ) haszonélvezeti joga, illetve az ingatlant használó Ferencvárosi Evezős Club (továbbiakban: FEC) és a Magyar Testgyakorlók Köre használati joga. Az ingatlan tulajdoni lapjának III. része tartalmazza a 4545/12230 tulajdoni hányadra a Magyar Evezős Szövetség, a FEC és a Magyar Testgyakorlók Köre haszonélvezeti, illetve használati jogát. Az ingatlan jelenleg az Önkormányzat 1/1 arányú tulajdonában áll.

Herkules János a FEC képviseletében 2018. február 19-én kérelmet nyújtott be, melyben az evezős ház tetőcsere projektjük megvalósítása érdekében kérte Önkormányzatunk tulajdonosi hozzájárulását. A T. Képviselő-testület 068/2018. (III.22.) Ök. sz. határozatával a tulajdonosi hozzájárulást megadta a FEC részére (1. sz. melléklet).

Herkules János a FEC képviseletében 2020. október 7. napján kelt levelében jelezte, hogy Egyesületük a Magyar Evezős Szövetség Létesítményfejlesztési három pályázatán összesen 38 millió forintot nyert, mely összeget az evezős ház ergométer termének kialakítására, a ház szigetelésére, valamint a tető cseréjére szeretnének fordítani. Levelében jelezte, hogy a Beruházási, Műszaki Fejlesztési, Sportüzemeltetési és Közbeszerzési Zrt-vel (a továbbiakban BMSK) a szerződéskötés elhúzódott, illetve időközben a projekt is kibővült, újból szükségük van a tulajdonos hozzájáruló nyilatkozatára, mely a szerződéskötés egyik feltétele. Erre tekintettel a FEC ismételten kéri az előterjesztés 2. sz. melléklete szerinti bővítési munkák (ergométer terem kialakítás első fázis), valamint az evezős ház szigetelés, és ergométerterem kialakítás 2. fázis, tetőcsere munkák elvégzéséhez Önkormányzatunk tulajdonosi hozzájárulásának megadását, melyek szövegét az előterjesztés 3. sz. mellékleteként csatolom.

**Főépítész asszony az előzetes egyeztetés során jelezte, hogy a tulajdonosi hozzájárulás megadását követően után az építési engedélyezési eljárás lefolytatása is szükséges, melynek része a településképi véleményezési eljárás lefolytatása is.**

Fentiekre tekintettel kérem a T. Képviselő-testületet a határozati javaslatokban foglaltak megvitatására és a döntések meghozatalára.

**HATÁROZATI JAVASLATOK:**

Budapest Főváros XX. Kerület Pesterzsébet Önkormányzatának Képviselő-testülete úgy dönt, hogy:

1. a Ferencvárosi Evezős Club (székhelye: 1203 Budapest, Vízisport u. 24., bírósági nyilvántartási száma: 879) kérésére Budapest Főváros XX. kerület Pesterzsébet Önkormányzatának tulajdonában lévő Budapest XX. kerület, 170021 hrsz. alatt nyilvántartott, természetben a Budapest XX. kerület, Vízisport u. 24. sz. ingatlanon az általa használt evezős házban, az alábbi munkák elvégzéséhez tulajdonosi hozzájárulását megadja:
* ergométer terem kialakítás első fázis
* evezős ház szigetelés
* ergométer terem kialakítás 2. fázis, tető csere.

azzal, hogy a megvalósított beruházás, illetve felújítás a 2010. május 7. napján kelt bérleti szerződésben foglaltak szerint az önkormányzati tulajdon értékét növeli, önkormányzati tulajdonba kerül.

1. felhívja a Ferencvárosi Evezős Club, valamint a BMSK Beruházási, Műszaki, Fejlesztési, Sportüzemeltetési és Közbeszerzési Zrt. figyelmét arra, hogy a beruházás előkészítésekor, megvalósításakor figyelemmel kell lenniük az épített környezet alakításáról és védelméről szóló 1997. évi LXXVIII. törvény 18. § (1) bekezdésében, a Kerületi Építési Szabályzatról szóló 26/2015. (X.21.) önkormányzati rendeletben, a településkép védelméről szóló 24/2017. (IX.21.) önkormányzati rendeletben, valamint a fás szárú növények védelméről, kivágásáról, pótlásáról szóló 26/2018. (X.26.) önkormányzati rendeletben foglaltakra.
2. felhívja a Ferencvárosi Evezős Club, valamint a BMSK Beruházási, Műszaki, Fejlesztési, Sportüzemeltetési és Közbeszerzési Zrt. figyelmét arra, hogy a beruházás előkészítésekor, megvalósításakor figyelemmel kell lenniük a Duna sétány tervezett nyomvonalára, a tervezett bővítés a sétány vonalát nem érintheti, a Duna-part megnyitását a lakosság előtt nem hátráltathatja, akadályozhatja.
3. felkéri a polgármestert, hogy a határozat mellékletét képező 3 db tulajdonosi hozzájárulást írja alá és a szükséges intézkedéseket tegye meg.

**Határidő**: adott

**Felelős**: Szabados Ákos polgármester

A határozati javaslat elfogadásához egyszerű szótöbbség szükséges.

Előterjesztést készítette: Kernné dr. Kulcsár Dóra városgazdálkodási osztályvezető

Egyeztetve: R. Takács Eszter főépítésszel

Előterjesztést tárgyalja: Gazdasági Bizottság

 Környezetvédelmi és Városfejlesztési Bizottság

Budapest, 2020. október 12.

 **Szabados Ákos**

 polgármester

Melléklet: 1. sz.: 068/2018. (III.22.) Ök. sz. határozat

 2. sz.: 2020. október 7. napján érkezett dokumentáció

 3. sz.: tulajdonosi hozzájárulások szövege (3 db)